Dyantyi moet langer wag om lot te hoor | Maroela Media
Dyantyi moet langer wag om lot te hoor
Aphiwe Dyantyi (Foto: GB Jordaan)
Aphiwe Dyantyi se verhoor vir die gebruik van verbode middels is uitgestel.
Die Suid-Afrikaanse Instituut vir Dwelmvrye Sport (Saids) het in 'n verklaring gesê dat die verhoorverrigtinge ná drie dae uitgestel is. In 'n poging om Dyantyi se reg op 'n regverdige verhoor te beskerm, wil die organisasie nie verdere kommentaar lewer nie.
Die blitsige Bokvleuel, wat in 2018 as internasionale rugby se nuweling van die jaar aangewys is, het op 2 Julie 2019 'n urienmonster tydens 'n Springbokoefenkamp ingedien wat positief vir verbode middels getoets is.
Die 26-jarige het van die staanspoor aangevoer dat hy onskuldig is wat die gebruik van anaboliese steroïede betref. Hy het onder meer gesê dat hy in harde werk en regverdige spel glo.
"Ek het nog nooit verneuk nie en sal ook nie," het hy in 'n verklaring gesê. Die uitslag van sy B-urienmonster was egter óók positief.
Die toetse is by 'n geakkrediteerde World Anti-Doping Agency- (Wada-)laboratorium by die Universiteit van die Vrystaat gedoen en daar is bevind dat die Bokblits positief vir drie verbode middels getoets het.